钦定古今图书集成/明伦汇编/宫闱典/第030卷 > 桓王后季姜
## 钦定古今图书集成/明伦汇编/宫闱典/第030卷 > 桓王后季姜

按《春秋》，“桓王十六年，桓公八年，祭公来，遂迎王后于
纪。九年，纪季姜归于京师。”

〈杜注〉《祭公》，诸侯为天子三公者，王使鲁主昏，故祭公来受命而迎也。天子无外，故因称王。后卿不书，举重略轻。　季姜，桓王后也。季，字；姜，纪姓也。书字者，伸父母之尊。

按《左传桓公八年》：祭公来，遂迎王后于纪，礼也。九年
春，纪季姜归于京师。凡诸侯之女行，唯王后书。

〈杜注〉天子娶于诸侯，使同姓诸侯为之主。祭公来受命于鲁，故曰“礼　为书妇人”行例也。适诸侯，虽告鲁，犹不书。〈林注〉“女子谓嫁曰有行。”此言凡诸侯之女嫁也。盖以王后母仪天下，为天地宗庙社稷之主，不可不书。

按《公羊传》：祭公者何？天子之三公也。何以不称使？婚
礼不称主人。遂者何？生事也。大夫无遂事，此其言遂
何？成使乎我也。其成使乎我，奈何使我为媒？可，则因
用是往逆矣。女在其国称女，此其称王后何？王者无
外，其辞成矣。纪季姜归于京师，其辞成矣，则其称纪
季姜何？自我言纪父母之于子，虽为天王后，犹曰吾
“季姜京。”师者何？天子之居也。京者何？大也。师者何？众
也。天子之居，必以众大之辞言之。

按：胡《传》，往逆则称王后，既归何以书？季姜自逆者而
言，则当尊崇其匹内，主六宫之政，使妃妾不得以上
僭，故从天王所命而称王后，示天下之母仪也。自归
者而言，则当樛屈逮下，使夫人嫔妇皆得进御于君，
而无嫉妒之心，故从父母所子而称季姜，化天下以
妇道也。其词之抑扬上下，进退先后，各有所当而不
相悖。皆正始之道。王化之基。《春秋》之所谨也。